Papersnake/gushiwen huggingface dataset:
古乐府用礼禅灭翁韵四 鸿雁行
洪咨夔（宋代）

羽肃肃，鸣雍雍，同南同北秋思同。秋思中人无避处，风酸月冷同流去。

雁奴亦良苦，群雁不我冯。夜深炬火灭复明，举网掩尽芦花翎。
宫词 其七十
花蕊夫人徐氏（唐代）

密室红泥地火炉，内人冬日晚传呼。今宵驾幸池头宿，排比椒房得煖无。
三善殿夜望山灯诗
江总（南北朝）

百花疑吐夜，四照似含春。
的的连星出，亭亭向月新。
采珠非合浦，赠佩异江滨。
若任扶桑路，堪言并日轮。
咏史
陆佃（宋代）

珠履三千两，金椎四十斤。阿谁知狗盗，却解脱田文。
东轩小室即事五首·其一
曾几（宋代）

卷书坐东轩，有竹甚魁伟。
清风过其间，戛戛鸣不已。
写之以素琴，音节淡如水。
不惜为人弹，临流须洗耳。
寄云居掩室和尚
释师范（宋代）

鹫峰云散霜天冷，南北东西片月孤。
喜得江湖好消息，点胸尊者在云居。
香入云亭为高子章赋
杜去轻（宋代）

山麓有庭存古意，不种凡花惟种桂。
苔葑藓剥迸鳞皱，雪劲霜种聋苍翠。
栽培岂解一日成，爱惜至今尤不易。
来人不必问典型，对此俨然前辈是。
树前翁仲不可求，树下子孙能几世。
子孙立足满庭除，前人于此见心事。
近年乔木几家存，是中林壑何阴翳。
前人种树爱读书，种时已喻书中义。
后人读书念前人，对树类能歌蔽芾。
八月九日秋风高，金丹变化乘飘飘。
朝元顾祖归寒殿，仙香直入干云霄。
老兔痴蟾开鼻孔，奏彻虚皇应得宠。
虚皇锡赍万琼瑶，赏君爱护月中种。
闻寇拟呈吴督捕
陶益（明代）

寇至乡村多废宅，人忧离乱半投城。龙旂即应羽书急，雉堞随消烽火明。

缓带轻裘挥远戍，围棋别墅系长缨。知君不数将家种，岂向辕门漫诘兵。
鹧鸪天 其一 馀与半塘老人有西崦卜邻之约，人事好乖，高言在昔，款然良对，感述前游，时复悽绝。
郑文焯（清代）

据榻连吟数往年，夜窗枥马警秋眠。可怜燕市尊前月，又共吴云梦里天。

回首处，一潸然。小山招隐有新篇。淮南几树留人桂，纵得攀援不得仙。
送陈友
葛绍体（宋代）

伤春那作送行诗，短棹轻帆驻片时。
烟雨满村桑柘绿，杜鹃声里忆归期。
江夏八咏之一右磨剑池
贺铸（宋代）

孟公泣竹地，今是布金园。
不保五亩宅，非无百代孙。
临江仙 七夕
华文炳（清代）

金井碧梧吹落叶，一天凉意初秋。水晶山枕看牵牛。

情随今夜尽，恩是隔年留。

可惜长生欢意绪，说来花泪盈兜。彩云散尽水空流。

绛纱银烛暗，空照月如钩。
初冬即事
周端臣（宋代）

初冬天气暖，小似立春时。
万树无多叶，千花试一枝。
天红霜有信，星晕雨先期。
怕见梅花发，愁怀未辨诗。
六么令（仙吕调）
柳永（宋代）

淡烟残照，摇曳溪光碧。溪边浅桃深杏，迤逦染春色。昨夜扁舟泊处，枕底当滩碛。波声渔笛。惊回好梦，梦里欲归归不得。

展转翻成无寐，因此伤行役。思念多媚多娇，咫尺千山隔。都为深情密爱，不忍轻离拆。好天良夕。鸳帷寂寞，算得也应暗相忆。
孤宦
张载（魏晋）

孤宦殊方意自违，邻光兹幸托馀辉。人心识尽童心减，世事谙多乐事稀。

直有岁寒甘柏说，终无春思惜花飞。岂同毛刺墦间客，向望他门卜所依。
约吕徐二友游净慈二首
陈造（宋代）

一笑成行不待营，可无条约谂同盟，
盘餐取饱真君事，杯酒邀欢太俗生。
拨冗得闲殊自乐，吸光饮渌不胜清。
即今冷眼聚蚊梦，彼此劣优君试评。
余夫人挽词
张嵲（宋代）

弱岁承苹藻，慈和内政惇。
辛勤立门户，寿考见曾孙。
宠秩官封贵，徽音琬琰存。
新阡卜何许，当可万家屯。
晨入都省闻子奇内翰宿太常因寄口号
胡宿（宋代）

相思禁林客，知奉太常斋。
月落桐依井，风休絮满阶。
欢娱疏胜集，申写寄长怀。
遥望墙东隐，朋簪杳未谐。
江城子 第一体
龙光（清代）

小舠频出禁城东。过帘栊。锦成丛。凝眸绰约，槛外涌芙蓉。

无计随他流水去，愿化作，藕花风。
寿伯兄歌
王弘诲（明代）

变星隔夜临河浒，霞觞次第开梅坞。先庚用九应乾龙，后甲八风从啸虎。

差池十载联雁行，迢递千秋荐麟脯。小弟花甲岁始周，我兄萝图秩稀古。

太原乔木挺庄椿，八千岁月寻常睹。荆花顾影会连枝，池草含情听覼缕。

忆从少小趋庭闱，桂馥兰馨毓芝圃。太丘声价重元方，骠骑才名先第五。

霜蹄屡蹶称数奇，寒窗谁伴蠹鱼腐。捐赀曾助汉家边，置身已历育贤薮。

通籍应随光禄勋，投閒忽漫追巢父。谷口烟霞任往来，碧山猿鹤忘宾主。

老去生涯托素封，田家岁事占晴雨。留馀剩有一经畬，种德还师二贤矩。

心谷新储市义仓，善果深藏不竭府。星高溟海少微躔，风韵商山紫芝宇。

洛阳结社会耆英，汉阴父老欣同聚。祇今初度庆兹辰，岳降生申爰及甫。

绛县甲子增老人，幔亭张处称彭祖。凫舄书传汉尚方，缑山乐应冯夷鼓。

仲氏今年六十七，季妹五帙加二数。白首儿孙各满前，天伦至乐森庭户。

弟也驰驱念载馀，五陵衣马缁尘土。桃李芳园几后时，初衣幸及莱阶舞。

东海亲瞻寿域开，西昆并集瑶池羽。黄耇堪从大斗酌，青牛邀取函关伍。

秋色澄江咏鹡鸰，春风上苑吟鹦鹉。埙篪未奏南山曲，琴瑟先调棠棣谱。

尔日斯迈月斯征，夙夜无忝交相努。何当天际同朔儿，不枉人间其王母。
冷泉亭
王镃（宋代）

天风吹断树飘声，耳洗灵泉得隐名。
流到元嘉河路变，宋时恐失晋时清。
和葛天民南翔寺韵
释普洽（宋代）

白鹤南翔何日返，香云不动春风转。屋为鳞次枕江安，江作蛇风到门远。

的的明灯金殿寒，沉沉复道长廊晚。老翁矍铄皎须眉，爱客将迎笑盈面。

自言天监拓基来，食指数千犹共饭。断碑壁下试摩挲，龟趺剥落生苔藓。

茫茫往事比寒潮，苍烟落日愁难遣。遣中何处惬深深，玉甃新池开别院。

二齐已去老堪殂，故垒空来巢旧燕。吾宗有弟知此怀，炊黍功名岂云愿。

便呼阿买写新诗，研池涩拥清冰片。
寄吴国西供奉
齐己（唐代）

别来相忆梦多迷，君住东朝我楚西。瑶阙合陪龙象位，

春山休记鹧鸪啼。承恩位与千官别，应制才将十子齐。

几笑远公慵送客，殷勤只到寺前溪。
次韵受益九日
方回（元代）

归欤岂少旧林塘，何用痡瘏陟彼冈。
白发转添吾辈老，黄花不减去年香。
每嫌佳节多风雨，犹喜炎陬缓雪霜。
典尽寒衣偿酒债，衰翁聊以醉为乡。
从仁叔求楷笏四首 其二
葛胜仲（宋代）

好事频求阙里堂，文房裁斲已盈床。讲郎乞与非抛却，已办棼丝结紫囊。
春暮野望得句
沈谨学（清代）

一角残阳画断虹，年光随分了春风。桃花脱尽清明雨，绿入平芜一望中。
斗六门至沙连堡
胡承珙（清代）

天将奇险界诸蛮，十八重溪湾复湾。负弩屯丁头片羽，裹盐峒女耳重镮。

漩涡中有石弹子，老树根多木假山。且说桃源堪避世，白波青嶂讵人间。
赠顾梅山
雷苦斋（宋代）

携手河梁送子卿，池塘青草梦中生。
武林今有梅山老，五字才高笔代耕。
过严州乌龙岭
范浚（宋代）

何年龙胁破鳞皴，应是风雷役鬼神。曲折凿开南北路，去来老尽利名人。

秦云楚树青天外，禹穴胥山沧海滨。下视蓑城如掌大，市声啾唧暗红尘。
相见欢
缪珠荪（清代）

惺忪雾影迷离。可怜伊。无那春寒消瘦、一分肌。

螺峰意。秋波媚。个侬知。试向卿卿斜掠、鬓丝丝。
梦天
许权（清代）

招我以神仙之窟，凤麟之墟。乘我以青鸾之辇，赤龙之车。

手摩我与月，浩荡经天衢。回首人世真渺茫，齐州九点烟青苍，我欲乘风任翱翔。

忽闻空中飘鼓吹，绰约佳人御云气。似曾相识碧落间，共赴瑶池为仙吏。

瑶池我敞宴初开，星娥月姊双双来。相携千年乍熟蟠桃实，劝饮百巡不醉流霞杯。

顿觉心清体骨轻，梦回漏箭报三更。烟霞已散空庭寂，静听梧桐淅沥声。
送李蕴赴郑州因献卢郎中（以下九首并见《赵嘏集》）
薛逢（唐代）

仆射陂西想到时，满川晴色见旌旗。马融闲卧笛声远，

王粲醉吟楼影移。几日赋诗秋水寺，经年草诏白云司。

唯君此去人多羡，却是恩深自不知。
秋色横空 （本名玉耳坠金环，秋色横空盖前
白朴（元代）

儿女情多。甚千秋万古，不易消磨。拔山力尽英雄困，垓下尚拥兵戈。含红泪，颦翠峨，拌血污游魂逐太阿。草也风流犹弄，舞态婆娑。当时夜间楚歌。叹乌骓不逝，恨满山河。匆匆玉帐人东去，耿耿素志无他。黄陵庙，湘水波。记染竹成斑泣舜娥。又岂止虞兮，无可奈何。
译经光梵大师
刘筠（宋代）

汉梦通西域，逍遥广旧园。
竺乾方演教，金粟岂忘言。
砚滴寒蟾吐，台香瑞兽喷。
挥毫花满裓，隐几雪盈门。
大士清歌发，南宗密印存。
纵横十二部，慧日破重昏。
送钟元达倅濠
刘宰（宋代）

喜见弦歌近帝京，又分风月向边城。时方急士国家计，事不辞边臣子情。

塞下规模鼌御史，湟中勋业赵营平。君行试与重商略，乌鹊南来数寄声。
北山秋思二首 其二
莫止（明代）

三日雨不绝，山中天所留。泉声琴筑和，树色碧苍稠。

言话须谁共，简编良我俦。澄然神观寂，无处起穷愁。
秋夜泛舟
何新之（宋代）

飞星曳寒影，野水淡碧空。
人生定何物，扁舟空影中。
何年有宇宙，生此木末风。
有力不向上，难到蓬莱宫。
空攀栖鹘巢，搔首如飞蓬。
俯仰慨今昔，此怀安可穷。
扊扅歌二首 其一
胡奎（元代）

停赵舞，罢秦声，妾歌扊扅君试听。五羖皮，西入秦。

妾烹伏雌君远行，君今富贵忘贱贫。
赠张樵叟
成鹫（清代）

堂上青云客，壶中白发年。置身三对策，娱老七条弦。

自薄雕虫三，言耕养鹤田。渔樵同去住，烟火作神仙。

得意诗中画，无心酒后禅。曲江风度古，博望子孙贤。

海国悬弧早，梁园授简先。露滋丛桂发，秋晓碧梧坚。

有客山中至，寻君世外缘。倘能爱狂简，应许闯华筵。
妇女之孝二十首·唐氏妇
林同（宋代）

姑今病且死，颇愧妇恩深。
但愿妇有子，皆如妇用心。
外子下第作此慰之
汪畹玉（清代）

北地凉风已早吹，一声长笛怨羌儿。悲嘶瘦马休踸踔，亦有秋原草长时。
题于壁
赵卯发（宋代）

国不可负，城难以降。
夫妇俱死，节义成双。
又和晦翁棹歌
方岳（宋代）

桃花认得捕鱼船，醉着归来月满川。
山鬼已磨苍玉碧，要留名字与风烟。
【仙吕】赏花时
杨果（元代）

秋水粼粼古岸苍，萧索疏篱偎短冈。山色日微茫，黄花绽也，妆点马蹄香。
【胜葫芦】见一簇人家入屏帐，竹篱折，补苔墙，破设设柴门上张着破网。几间茅屋，一竿风旆，摇曳挂长江。
【赚尾】晚风林，萧萧响，一弄儿凄凉旅况。见壁指一似桑榆侵着道旁，草桥崩柱摧梁。唱道向红蓼滩头，见个黑足吕的渔翁鬓似霜。靠着那驼腰拗桩，瘿累垂脖项，一钩香饵钓斜阳。水到湍头燕尾分，桥掂河梁龙背稳。流水绕孤村，残霞隐隐，天际褪残云。
【幺】客况凄凄又一春，十载区区已四旬。犹自在红尘，愁眉镇锁，白发又添新。
【煞尾】腹中愁，心间闷，九曲柔肠闷损。白日伤神犹自轻，到晚来更关情。唱道则听得玉漏声频，搭伏定鲛绡枕头儿盹。客窗夜永，有谁人存问？二三更睡不得被儿温。花点苍苔绣不匀，莺唤垂杨语未真。帘幕絮纷纷，日长人困，风暖兽烟喷。
【幺】一自檀郎共锦衾，再不曾暗掷金钱卜远人。香脸笑生春，旧时衣裉，宽放出二三分。
【赚煞尾】调养就旧精神，妆点出娇风韵，将息划损苔墙玉笋。拂掉了香冷妆奁宝鉴尘，舒开系东风两叶眉颦。晓妆新，高绾起乌云。再不管暖日朱帘鹊噪频，从今听鸦鸣不嗔。灯花谁信，一任教子规声啼破海棠魂。丽人春风三月天，准备西园赏禁烟。院宇立秋千，桃花喷火，杨柳绿如烟。
【幺】倚定门儿语笑喧，来往星眸厮顾恋。彼各正当年，花阴柳影，月底共星前。
【尾】口儿口店，心儿怨，时急难寻轻便。天也似闲愁无处展，蘸霜毫写满云笺。唱道各办心坚，休教万里关山靠梦传。不是双生自专，小卿紧劝，只休教花残莺老了丽春园。
送郑巨及第后归觐
钱起（唐代）

多才白华子，初擅桂枝名。嘉庆送归客，新秋带雨行。

离人背水去，喜鹊近家迎。别赠难为此，衰年畏后生。
泛清溪
王十朋（宋代）

清者未必贵，贵者或不清。胡为贵池内，却有清溪名。

清贵两俱足，造物如有情。溪有夷屈风，池非赵孟荣。

三秋冷浸月，十里光涵城。真可弄兹水，更堪濯吾缨。

天亦知我意，故令居水精。水精岂吾居，龙湫老馀生。

满壁画清溪，坐觉名利轻。
瑶台月 违终南山
王哲（金朝）

携云放肆投闲路，清风明月长载。回光返照，莹彻澄波青黛。

仿载里、远望嘉山，静至收归宁海。前生约，今生在。

遇明了，便明对。相爱。熙然景致，颐然聚会。这个密妙堪赛。

内外须、常常顶戴。香烟起盘袅，尽成雯盖。每从依、仙伴同游，定处看、霞轩神凭三曜。

通三昧，论交友交泰。无碍。灵明一点，逍遥自在。
挽赵集贤□□ 其二
陈著（宋代）

三年集贤院，一老远游身。镫火影相吊，家山眉两颦。

生还空有日，病卧竟无晨。瞑敛夫何憾，同朝多故人。
再游蠡山语徐方虎
吕留良（清代）

山灵拍手笑重来，断壁阴湫特地开。波底神龙终自合，尘间凡马尽教回。

村名附会凭僧撰，碑记荒唐费客猜。消得英雄归道院，陶朱遥对计然台。
次韵和黄朝议 其一
刘攽（宋代）

下武新周烈，讴歌属禹谟。恭闻始元诏，远绍帝轩图。

山海无加赋，戎胡遂息徒。英风逾草偃，俯仰逮樵苏。
水调歌头
甄良友（宋代）

直节傲山雪，偃画咏松风。天香真色来报，春信月明中。六七日真景纬，五百年间英气，相值产维崧。君子中庸也，天下有胡公。

把州麾，将漕计，简渊衷。淳熙新政，往风虎，趁云龙。底用玉卮卜寿，看取天然难老，高竹与长松。更有红梅实，调鼎告成功。
金谷诗
杜育（魏晋）

既而慨而，感此离析。
偈颂一百零四首 其三十一
释绍昙（宋代）

寂寞万峰头，佳节成虚度。贫无一盏灯，好有多般事。

洞山姜索一太穹，无缝塔入门辨主。厕筹子动地放光，利市官招财满库。

不作佛法商量，亦非世谛流布。
仁宗皇帝挽词七首
蔡襄（宋代）

俭勤追禹绩，恭让体尧仁。
措枉朝多直，除苛吏尽循。
遵儒恩礼异，左戚赏刑均。
立子知天意，超然即上宾。
九日小庐山示诸友
陈献章（明代）

九日风光满薜萝，一年天气最清和。泛花盏小潘郎醉，击壤声高叶子歌。

东海倾心狂措大，南山当面老头陀。谢生爱卜葵根宅，说道葵根月更多。
送七兄赴扬州帅幕
陆游（宋代）

初报边烽照石头，旋闻胡马集瓜州。
诸公谁听刍荛策，吾辈空瓜畎亩忧。
急雪打窗心共碎，危楼望远涕俱流。
岂知今日淮南路，乱絮飞花送客舟。
燕二首
刘克庄（宋代）

野老柴门日日开，且无栏槛碍飞回。
劝君莫入珠帘去，羯鼓如雷打出来。
红白牡丹
吴融（唐代）

不必繁弦不必歌，静中相对更情多。
殷鲜一半霞分绮，洁澈旁边月飐波。
看久愿成庄叟梦，惜留须倩鲁阳戈。
重来应共今来别，风堕香残衬绿莎。
酬何威中
吕南公（宋代）

十年经画凿坏逃，只为乖违不为高。尽力未能成饱煖，致身那解立勋劳。

已从酒盏忘千虑，羞看贪人校一毛。游旧惟君尚相记，每将新句访耕皋。
题元子故宅
文有年（宋代）

漫郎百事皆漫尔，独有溪山认作吾。
念无一物镇泉石，生怕偃蹇羞吾徒。
灵武中兴功掩德，天地大义须人扶。
宁将善颂寓谲谏，百世闻之立懦夫。
太师劲气形於笔，二美能兼自古无。
后来衮衮下注脚，识者涪翁次石湖。
松煤狼藉楮山赭，空谷雷响工传摹。
徘徊熟玩长太息，世道日与湘流俱。
告归养
韩守益（明代）

岭海迎秋瘴雾披，京畿清晓露华晞。青宫恩重令终养，白发心劳梦远归。

椰叶雨晴鹦鹉语，木绵风暖鹧鸪飞。眼中无限乡关意，含笑花前看锦衣。
再次韵因索纸笔
方岳（宋代）

谁何扣门声啄木，踏雪逢迎寒起粟。
诗筒过我捷於羽，墨滑岂供貂尾续。
云锵孤响落琼璈，顿觉闻韶不知肉。
胆惊强韵娄吐舌，春溢长笺手几缩。
钝根难除捻髭苦，夜凡日荧残几烛。
管城子老免冠谢，久不中书三致祝。
择交正自欠楮生，两穷相值声蔌蔌。
端凝赖有弘农陶。时一浴之云外瀑。
山寒亦闻泓有语，未致两生长不足。
谁其下榻徐孺子，不以寒暄事竿牍。
径须回旋作诗供，纵使长贫颜有穆。
书生得句如得官，无以藉之眉为蹙。
云烟茧纸生踊跃，涕唾犀毫负惭恧。
倘非渠辈称挥洒，未见无虞堪即鹿。
残风剩月幸风分，卷轴今当汗驹犊。
夜窗赓载有余暇，笺注离骚到兰菊。
雪铺玉笺乌丝栏，一一手抄森似束。
毋令千载韩退之，作传讥嘲老而矣。
次韵詹伯尹舒天用和答二首 其二
周紫芝（宋代）

我生如眢井，芜秽久不凿。况此一日别，辄作数日恶。

碧云晚自合，红日丽林薄。思君在何许，行行绕飞阁。
初冬偶成
张耒（宋代）

清商忽已谢，环堵缅清冬。
今晨起何早，肃气凄房栊。
繁霜凛欲结。霁雾迷长空。
理畦晓蔬尽，收果高林空。
六年淮阳客，岁岁风景同。
吁嗟吾老矣，抚事思无穷。
赓周纯甫法语归三首
袁甫（宋代）

秋风一夜簸清波，我自思亲奈客何。
远地少书消息好，书多愁闷转添多。
杂题十首
刘克庄（宋代）

淑妃寒食语，千载尚堪哀。
不念同光帝，□□□□□。
简承天琛老
吴则礼（宋代）

攀缘梦境欲何为，身相从渠现五衰。
任运腾腾只麽过，休论跛蹶与痿羸。
夜坐
周有声（清代）

老觉腰鱼重不禁，宵分百虑感侵寻。松楸山径荒逾昔，荷芰平侵梦至今。

破屋鸣机寒女怨，故巢移树夜乌吟。紞如街鼓朦胧月，谁识空斋寂寞心。
伯翔父挽歌 其二
沈辽（宋代）

君向番禺去，何心瘴雾间。虽能脱世网，恨不到钟山。

雅裁谁复见，幽寻步可攀。苍茫大江上，应与月明还。
泊湘口
戴叔伦（唐代）

湘山千岭树，桂水九秋波。露重猿声绝，风清月色多。
琴
周芝田（宋代）

膝上横陈玉一枝，此音唯独此心知。
夜深断送鹤先睡，弹到空山月落时。
重寄留梦炎
许月卿（宋代）

安得肉生羽，从公出外游。
同年多契阔，新句孰赓酬。
天玉梅花雪，人寒野水舟。
中斋难醉白，山屋好中秋。
送顾中舍赴德顺军
梅尧臣（宋代）

闻从垅坻去，垅坻多羌兵。
明月共临峡，风泉如哀筝。
志士莫忆家，将军亦儒生。
昭君村
苏轼（宋代）

昭君本楚人，艳色照江水。
楚人不敢娶，谓是汉妃?一作家?子。
谁知去乡国，万里为胡鬼。
人言生女作门楣，昭君当时忧色衰。
古来人事尽如此，反覆纵横安可知。
南禅师圆寂日偈二首 其一
释祖心（宋代）

去年三月十有七，一夜春风撼筹室。三角麒麟入海中，空馀片月波心出。

真不掩伪，曲不藏直。谁人为和雪中吟，万古知音是今日。
遣兴
陆游（宋代）

耆旧日凋谢，将如此老何。
懑拈如意舞，狂扣唾壶歌。
郡县轻民力，封疆恃虏和。
功民莫看镜，吾意已蹉跎。
旅次寄宝觉讷师
王令（宋代）

小雨破宿暑，晓风忽焉遒。
山深树翳阴，蜩蚻应已秋。
清坐想高绝，语言谁应酬。
岂不念一往，抱病终自留。
羁旅少往还，有来或非俦。
命仆一谢之，纵我冠屦休。
移床上高堂，解书散床头。
於此有嘉兴，念世谁与谋。
独思山林入，兹意可绸缪。
何当买田庐，共遂丘壑游。
逍遥咏
宋太宗（宋代）

达取真空性，成名有后先。
智劳如似梦，恬澹不论年。
闭口恒持默，精修更是玄。
消停须在意，安稳上清天。
李景让
吕陶（宋代）

终日清风耸搢绅，不存骗石远他人。如何议欲迁三庙，却使门庭有俗尘。
题竹送何士彦宣城训导并寄声袁太守
杨士奇（明代）

何君璞玉良，产自荆山中。中怀缜而栗，外仪温且恭。

家学邃六义，允绍武冈公。顷膺宣城聘，分教侯頖宫。

随牍谒金门，考艺趋九重。诘朝奉除书，戒行遽匆匆。

经年忝交谊，祖送城之东。何以赠仳别，聊托修竹丛。

此植挺特姿，千仞凌高空。生际太平世，盛年须奋庸。

启迪贵知本，表率自饬躬。况兹山水郡，昔贤多显融。

作兴谅匪难，行当律成功。寄声袁太守，勉续黄与龚。

学教同振起，达材佐时雍。
和苦吟二首 其二
韦骧（宋代）

骧也饶诗癖，才疏思每艰。持毫欲临纸，逐兽不知山。

著意穷三百，唯时见一班。羡他唐老杜，气格独优閒。
悲淮南
刘过（宋代）

淮民穷到骨，忍复搥其肌。
不知铁钱禁，作俑者为谁。
行商断来路，清野多流离。
主人日边来，四牡驱以驰。
或云易之是，或云收之宜。
几人困往返，遂逐文书移。
救焚卒无策，燎火久益滋。
缅怀征搉初，山海煮摘时。
虽云便公家，亦复挠其私心。
今者纵虎豹，而使渴与饥。
萧萧芦苇林，日夜边风吹。
悲哉淮南民，持此将安之。
再赏菊与阎文振方伯吴元素长史汤以脩纪善强景明伴读联句
朱诚泳（明代）

秋来尝苦雨，九日喜新晴。佳色看丛菊，香醪泛落英。

衣冠成胜会，弦管动新声。圣世文风盛，金天灏气清。

锦屏重护影，玉篆细标名。繁露沾来重，清霜著处轻。

绕篱浓复淡，倚槛直还横。异品供人玩，群葩照眼明。

举杯添逸兴，把笔助吟情。酒许留连饮，诗容次第成。

楚骚曾入咏，彭泽久寻盟。桃李争春艳，松篁晚自荣。

秋容三径淡，雄辩四筵惊。且折簪华发，宁辞罄玉罂。

不须烹白石，焉用煮黄精。中国多麟凤，边疆罢甲兵。

老来辞紫绶，醉后恋银筝。云锦机中出，龙蛇笔下生。

九重同覆载，四海贺升平。共喜游藩邸，何妨隐斗城。

身须妨酒困，心恐为诗怦。上苑风烟隔，南阳月旦评。

长诗惭我续，好景许谁争。纳海乌先堕，栖林鸟不鸣。

出门归去晚，谯鼓振初更。
浣溪沙
施绍莘（明代）

愁卧寒冰六尺藤，懒添温水一枝瓶。乱鸡啼雨要天明。

等得梦来仍梦别，甫能惊觉又残灯。西江别路绕围屏。
金陵
郭祥正（宋代）

洗尽青春初变晴，晓光微散淡烟横。谢家池上无多景，只有黄鹂一两声。
贺李宪校书生子
王子俊（宋代）

乃翁学海深无底，材如莫耶淬清水。
天教乞与玉麒麟，拍手欢呼为公喜。
雪峰千丈玉嶙峋，玻璃之江浸秋旻。
可怜秀气无着处，都为此子融精神。
昨夜使星光耿耿，旁边却有庚星影。
起来瑞霭迷绮筵，玉果犀钱试汤饼。
乃翁著书身为臞，私稿自有一石渠。
行看一日诵千纸，不必更读他人书。
乃翁勋名已如许，如何免得洪钧府。
请更撰成经国谱，付与郎君踵前武。
小重山·雨过风来午暑清
米友仁（宋代）

雨过风来午暑清。榴花红照眼，向人明。一枝低映宝钗横。菖蒲向，玉碗十分斟。引满听新声。小轩帘半卷，远山青。几人闲处见闲情。醒还醉，为趣妙难名。
鹊踏枝·萧索清秋珠泪坠
冯延巳（五代）

萧索清秋珠泪坠，枕簟微凉，展转浑无寐。残酒欲醒中夜起，月明如练天如水。
阶下寒声啼络纬，庭树金风，悄悄重门闭。可惜旧欢携手地，思量一夕成憔悴。
同万中丞过华孝廉园看五色葵花
孙继皋（明代）

葵开五色锦成行，照映琅玕出粉墙。激水调冰山阁午，围棋吹管夏堂凉。

共推暑饮追河朔，不减春游似洛阳。度尽新词人未散，无官真以醉为乡。
中牟县经鲁公庙（尝修名臣略，系司徒公）
窦群（唐代）

青史编名在箧中，故林遗庙揖仁风。

还将文字如颜色，暂下蒲车为鲁公。
饭牛
徐瑞（宋代）

饭牛夙志老方酬，看似沩山水牯牛。水草寻常自调伏，鼻端不用拽绳头。
京兆府试残月如新月
郑谷（唐代）

荣落何相似，初终却一般。犹疑和夕照，谁信堕朝寒。

水木辉华别，诗家比象难。佳人应误拜，栖鸟反求安。

屈指期轮满，何心谓影残。庾楼清赏处，吟彻曙钟看。
小雪
刘涛（宋代）

黄紬被暖起还慵，小雪经檐落旋空。旧馆簿书宽半饷，冷官庭旋满西风。

马遭萁窘三山瘦，人坐诗工五鬼穷。安得东风嘱桃李，也教春色到衰翁。
蛮绣衾
陈允平（宋代）

多情无语敛黛眉。寄相思、偏仗柳枝。待折向、尊前唱，奈东风、吹做絮飞。

归来醉抱琵琶睡，正酒醒、香尽漏移。无赖是、梨花梦，被月明、偏照帐儿。
金谷感怀（一作怀古）
于濆（唐代）

黄金骄石崇，与晋争国力。更欲住人间，一日买不得。
行为忠信主，身是文章宅。四者俱不闻，空传堕楼客。
复台
郑成功（明代）

开辟荆榛逐荷夷，十年始克复先基。
田横尚有三千客，茹苦间关不忍离。
和韵 其二
韩淲（宋代）

春来常苦少晴阳，纵有幽花未肯芳。不是骚人催唤醒，煖风迟日也无香。
泛溪
刘献廷（清代）

白石何粼粼，清流自浘浘。信舟漾前溪，两岸饶蒲苇。

日落秋风生，停桡吊山鬼。
次韵昌甫九峰留诗 其二
韩淲（宋代）

每恨居山浅，扶舆过九峰。几年无恃怙，常此痛音容。

风雨寒垂点，云烟晚复重。市廛多汩没，忽尔脱尘踪。
呈丘运使三首
赵蕃（宋代）

奔逸闻千里，飞腾见九迁。
禁途才咫尺，玉节屡回旋。
看即自天下，催归夜席前。
如怜落鸢外，为遣反驱边。
丞相温公挽词三首 其三
陈师道（宋代）

少学真成己，中年托著书。辍耕扶日月，起废极吹嘘。

得志宁论晚，成功不愿馀。一为天下恸，不敢爱吾庐。
寄题明月禅院二首
释赞宁（宋代）

参差峰岫昼云昏，入望交萝浊浪奔。
震泽涌山来北岸，华阳连洞到东门。
日生树挂红霞脚，风起波摇白石根。
闻有上方僧住处，橘花林下采兰荪。
酬盘隐别驾 其二
释居简（宋代）

随官曾读颂中兴，符竹将分第二灯。一气所钟清似镜，十成相二澹于僧。

红栽水玉不多日，碧数雾鬟无数层。台上只教猿自啸，秦箫虽美弗同登。
雨后顿有秋意得小诗四绝 其三
周紫芝（宋代）

近晓残更挽不留，窥檐起看月西流。空庭草树俱无语，只有寒螀解说愁。
吴江道中
陈必复（宋代）

叶老蚕登箔，泥肥燕葺窠。
晓风帆腹饱，夜雨柂梢高。
久客交游少，一春行役多。
短蓬终日坐，煮茗读离骚。
转应词二首 其一
高启（明代）

双燕双燕，去岁今年相见。往来东舍西家，衔得泥中落花。

花落花落，又在暮寒池阁。
吾兄文夫宦游天台余将官於江左不胜感离之情
王淹（宋代）

送君南浦上，风烟惨前知。
当时长江水，已与沧溟期。
海经远山外，人在高楼时。
潮来君莫忘，中有清泪滋。
传言玉女
华长发（清代）

无计留春，又是海棠开尽。落红如雨，怪东风薄悻。

香篆烟消，半榻恹恹成病。一点春寒，梦回人静。

玳瑁梁间，不忿燕儿厮并。颠狂柳絮，似人心无定。

笑语当年，辜负昔时好景。无端天际，忽圆青镜。
思归寄余玠
蒋凯（宋代）

病觉腰金重，君恩报已辜。
发从秋后落，花向雨中疏。
诗礼堪谁倚，山川赖有图。
百年心里事，渔钓老江湖。
虚谷志归后赋十首
方回（元代）

买宅严滩上，幽栖十载余。
共怜翁失马，独喜我知鱼。
宾客千钟酒，儿郎万卷书。
须移歙州住，缘此是乡居。
涌金门见柳
贡性之（元代）

涌金门外柳垂金，三日不来成绿阴。
折取一枝入城去，使人知道已春深。
偈一百二十首 其六十九
释怀深（宋代）

一切有为法，如梦幻泡影。如露亦如电，应作如是观。

释迦老子，只知其一，不知其二。幻化空身即法身，个中无染亦无尘。

拈匙把箸如明了，扫地烧香不倩人。
花边小勺
周密（宋代）

我花今日开，我酒今日熟。我今适无事，可以歌我曲。

花意向我红，酒意向我绿。重此花酒意，一醉不翅足。

富贵如飞埃，岁月如转毂。醉舞君勿嗤，一笑未易卜。
人日立春辇下作
强至（宋代）

楼上满倾人日酒，更逢春气到京华。
盘擎白玉来生菜，胜插黄金出镂花。
客兴纷纭那可数，年光流转亦无涯。
天边梅柳应相笑，两度东风不在家。
醉太平四首 其四
项鸿祚（清代）

云过露钟，花边絮风。月华初转楼东，却弯弯一弓。

题书泪红，缄书恨重。醉魂飞出帘栊，到卿卿梦中。
送小师游方
释法薰（宋代）

莫辞脚力造诸方，佛法无多要久长。
历尽崎岖到平地，归来掀倒破禅床。
刘大虚喜神赞
王庭圭（宋代）

画无老幼，形全神守。颊上三毛，端逢妙手。少年角立，试辄端偶。

端复掉鞅，名闻谷口。量陂千顷，才端论斗。今踰八十，年其逮耇。

古人云用之则为公为卿，端用则山谷一叟。
六言五首为仓部弟寿
刘克庄（宋代）

幼道一生第五，文渊万里建侯。
假令加骠骑号，何如骑款段游。
送王道州
楼钥（宋代）

九疑之南为舂陵，潇水清駃山为城。
郡斋正据山直上，一览万家无遗形。
家君顷年入莲幕，我不得往空驰情。
先生分符此中去，心旌摇颺随双旌。
先生平生饱文学，身上著作承明庭。
奥篇隐帙辨如响，一时自许文章鸣。
高词坐夺造化巧，凛凛韶濩声锵铿。
把麾江海非无意，亲扶版舆赋南征。
颇闻楚俗未苏息，糟糠不厌嗟疲氓。
正资儒术饰吏事，拔去强薤摩孩婴。
政成环召事未晚，天子日夜开延英。
风流千古三刺史，征继聱叟阳先生。
毋庸自书追科考，但愿寄我舂陵行。
谢友人遗华阳巾
罗邺（唐代）

剪露裁烟胜角冠，来从玉洞五云端。醉宜薤叶欹斜影，

稳称菱花子细看。野客爱留笼鹤发，溪翁争乞配渔竿。

真仙首饰劳相寄，尘土翻惭戴去难。
雨山徐总管袖诗见访以道间见梅而作少留一夕次韵为别 其二
林希逸（宋代）

天放寒梅三两花，殷勤妆点淡生涯。巡檐索笑忘霜冷，倚树长吟待月斜。

君去定趋丹凤阙，我閒但占白鸥沙。孤山好处空回首，典祀何时到玉华。
和江陵宋大少府暮春雨后同诸公及舍弟宴书斋
杜甫（唐代）

渥洼汗血种，天上麒麟儿。才士得神秀，书斋闻尔为。

棣华晴雨好，彩服暮春宜。朋酒日欢会，老夫今始知。
早春诗
韦应物（唐代）

南园柳色动，野塘春水生。屡游烦将吏，独此守山城。
大涤洞
王成（宋代）

得得篮舆蹑紫烟，青山买断不劳钱。
孤峰峭耸云间柱，大涤深藏洞里天。
一派飞泉成舞翠，千寻秀石屡来贤。
上方犹有奇观在，更欲扪萝到绝巅。
次韵子瞻和渊明拟古九首
苏辙（宋代）

鉏田种紫芝，有根未堪采。
逡巡岁月度，太息毛发改。
晨朝玉露下，滴沥投沧海。
须牙忽长茂，枝叶行可待。
夜烧沉水香，持戒勿中悔。
送彭渊才如北都
饶节（宋代）

我学如水马，尽日忙不进。结交有神奇，所得尽豪俊。

十年困三舍，万事到两鬓。风流半零落，吾道或拘窘。

彭侯南方来，超妙有远韵。落落涧壑姿，倒屣解吾愠。

胸中几年读，正朔谨尧舜。盘盂百家伎，钩致得幽蕴。

夜半一商略，气与山岳峻。方洋及卫霍，似是老行阵。

峥嵘济时术，百未一见信。自言穷达机，默与寒暑运。

功名盖偶然，未暇以身殉。伟哉君子勇，一语破幽愤。

何时灯火底，怀抱为吾尽。
良月二十一日郡庠置酒炉亭劳余出山且取子美
陈著（宋代）

尔来鲁泮新，快睹戴席重。
下舂分尺光，乃与此际逢。
奉寄高廷礼时求贤甚急高且讲学编诗不暇
陈亮（宋代）

壮游心事已蹉跎，寂寞扃扉似养疴。秋尽却看来雁少，暮愁空对远山多。

频伤白露摧兰蕙，独羡清风满薜萝。见说新编又超绝，近来衡鉴复如何。
颍川留别王公辅
苏舜钦（宋代）

得罪身去国，犯寒挽孤舟。亲友祭我去，乃独与子游。

子实饱文义，辞闽入中州。气劲耻苟合，半岁为我留。

我穷不相弃，同载适宛丘。在困见人情，此意不可酬。

解携春波上，会合知何秋。
题张延之觉寺亭
廖刚（宋代）

迷途非远复，靖节子其徒。止水明心法，行年见道枢。

俨如还旧国，端是得遗珠。燕处今何事，春风咏舞雩。
和丁师善韵
陆文圭（元代）

辙鲋活斗升，莫向肆中索。
已无秋成望，况复几暮迫。
蓉城一小县，舞袖折旋窄。
针芒万亩青，席卷一川白。
苦肠真食蓼，枵腹思啖柏。
蒙袂嗟饥氓，肢箧畏暴容。
将怀转壑忧，谁任求刍责。
为政推仁心，匹妇无弗获。
登途只王命，东西固不择。
汉网殊阔疏，挂一直漏百。
但令大纲正，潜使宿弊革。
斯民本同体，难以一膜隔。
发奸虽有术，救急岂无策。
不惮原隰驱，要知闾里阨。
消平蛇龙居，安集鸿雁宅，
庶免愁欢声，谣诵沸广阳。
挽湘潭赵知县二首 其二
刘宰（宋代）

念昔先君子，穷阎接寓居。几年莺出谷，千里雁传书。

执友嗟谁在，孤生愧久疏。临风两行泪，可但等乡闾。
句
陈与行（宋代）

椒兰平酒酌，簠簋散香箕。
送李念腾计部东还 其一
孙传庭（明代）

秋高木落大河滨，惜别无由挽去轮。斗北群情方御李，江东孤兴忽思莼。

故家阀阅推司马，宿老文章属舍人。公论久知劳绩在，拂衣漫谓任閒身。
绝命词
王松（宋代）

苦海浮沉七十秋，今朝撒手御风游。不堪回首尘寰事，万苦千辛一恸休。
宿杨梅驿
韦骧（宋代）

两壁万千嶂，一村三四家。度桥逢古驿，下马踏秋花。

夜永蛩尤苦，云空月自华。冷官无好趣，安用五书车。
有感
裘万顷（宋代）

政尔双泉忆旧游，柳江闻又有归舟。
谁能不作千年调，梦断真成万事休。
倾盖向来情莫逆，奠刍无计泪空流。
重云已失鹍鹏影，愁绝沧浪一白鸥。
从赵崇道求蜀纸五首
赵蕃（宋代）

人伪区区信日穷，楮藤苔竹互争雄。
自从蜀纸东南见，凡马真成一洗空。
赵从善母吉国夫人刘氏挽诗 其一
蔡戡（宋代）

钟英推后族，择配得王孙。两大夫仍贵，三从母益尊。

版舆欣就养，钿轴屡承恩。尚想平反日，慈颜一笑温。
杨内翰读书堂
韦骧（宋代）

无为山色参天碧，翰林旧隐多遗迹。跨鹤凌风去几年，独有文章光翕赩。

构堂续志广所存，善矣鸰原足馀力。清白永随风月久，形容杳与尘埃隔。

伊尔歘忆四纪前，曾蹑云梯附鹏翼。此堂坐想不获登，谩寄长言勒岩石。
南山行为梅林司马赋四首
茅坤（明代）

金鞭勿复挥，古来事如此。
仲连破聊城，辞爵归田里。
子房定汉室，言从赤松子。
何如酌金罍，酒酣犹热耳。
舟行青溪道中入歙十二首
方回（元代）

青溪元是歙东乡，吾祖于时肯宝黄。
避地江南结庐处，同时邻舍有严光。
和朱秘校惠诗二首
王洋（宋代）

短檠灯火几经秋，古远人疏道不侔。
可惜诗书架三万，不如奴婢橘千头。
颜回赋禄唯箪食，林类当春亦破裘。
见说老人怀旧事，梦中吹笛更能不。
狐绥绥
史鉴（明代）

狐绥绥，鬼为侣。
夜啸丛祠作神语，戏舞跳梁从社鼠。
云凝月黑天昏昏，尾摇阴火光如炬。
兴妖作孽天不知，指顾氵虢氵虢雷风随。
社公土伯望尘拜，白望横行九州界。
万民皇皇讹且惊，市肆昼闭空其城。
群巫四出假神命，搜括逮捕何纵横。
巫言神君去天咫，民命由来主张是。
神今下界来求珍，敢有不共随殛死。
明月珠，夜光璧，玛瑙之盘大逾尺。
婆律旃檀苏合香，珊瑚琅玕亚姑石。
此物何由在山泽，巫传神言许输直。
厚估高评动千万，破产倾家责难塞。
黄龙大舶行迷津，柜帛囊金无纪极。
江南真宰哀民穷，封章上奏天皇宫。
天教六丁摄狐鼠，贯以大索囚铁笼。
断狐头，斮狐趾，磔鼠之皮肆诸市。
妖巫殄灭厉鬼亡，四海清宁万邦喜。
真宰之功一言耳，回格天心正人纪。
赋得转歌扇诗
庾肩吾（南北朝）

团纱映似月，蝉翼望如空。回持掩曲态，转作送声风。
将入金华诸山述游五十韵
胡应麟（明代）

昔我游昆崙，长啸望玄圃。手拍浮丘肩，濩落还下土。

帝阍不可扣，频为世人侮。苍茫五龙蹻，旦夕无所伍。

飘风从东来，吹我向齐鲁。徘徊岱宗侧，万象划争吐。

遥空势崔嵬，大块色消沮。幽燕各罗列，梁宋但仰俯。

龟蒙与凫绎，培塿不得数。昏黑留天门，海日正可睹。

白云封中出，片片堕梁父。晨窥金银阙，玉佩遍廊庑。

警跸怀祖龙，銮舆忆汉武。调笑七十君，空名竟何补。

荒碑亦磨灭，遗迹半尘土。回首徂徕松，亭亭尚堪抚。

恍惚秦时官，苍然大夫五。何来安期生，相对形貌古。

携我登云车，纵横擘麟脯。掀髯但一笑，东瀛复斥卤。

却下丈人峰，行行至南楚。鼓棹浔阳流，吹箫洞庭浦。

三湘亘七泽，茫茫散楼橹。放歌答鱼龙，怀才吊鹦鹉。

初闻黄鹤游，忽睹冯夷舞。九疑何芊绵，离立向平楚。

宛转双蛾眉，恸哭摧肺腑。万古苍梧云，不散黄陵浒。

缅思向衡岳，改辙望岩户。里足扪嵚岑，决策穷龃龉。

绝壁栖鸾凤，层峦撄虬虎。石留娲皇炼，崖豁巨灵斧。

嵯峨大禹碣，窈窕祝融府。千峰既腾掷，众壑亦旁午。

举头触支机，侧身见河鼓。海月明冠簪，天星拂綦组。

朅来归东皋，屏迹偕溺沮。薜荔交岩房，蓬蒿翳环堵。

灌园事于陵，饭牛狎五羖。短褐岁载阴，长镵日卓午。

感激何时平，形骸亦良苦。咫尺金华山，洞天列吾婺。

霞气连赤城，霜华拂天姥。石室函金书，丹台秘鸿谱。

瑶草纷可飧，青精剩堪咀。壮哉神秀区，逖矣灵仙坞。

翩然羽翼生，白昼还紫府。
秋日得书
朱淑真（宋代）

秋风本无意，愁思自难禁。共月伤千里，来书胜万金。

代骝惊北吹，越鸟恋南林。已有归宁约，何须惜岁阴。
节至思亲不觉泪下因记杜子美诗云无家对寒食
洪皓（宋代）

寒食无家泪满巾，清明无酒更愁人。
不闻东道开东阁，空欢白头歌白苹。
日永萧条徒隐几，雪埋苍莽阻寻春。
王郎归去我留滞，始信儒冠解误身。
中湖
陶弼（宋代）

宁越佳山水，中湖赏称心。
环流随郡暂，倒影动禅林。
夏簟一般冷，春瓶相对深。
使君少仁智，赖得会高吟。
先春赋梅一首
陈棣（宋代）

与客到先春，衰思觉飞越。
时当万卉凋，似补群花阙。
始信元化功，生意何曾辍。
却疑钧天宴，群仙委佩玦。
不数藐姑仙，神肤莹水雪。
癯然抱清幽，卓尔负奇绝。
生香巧藏密，静艳羞容悦。
阳萌知独复，岁寒见孤洁。
我来觞其下，坐对垂垂发。
头白不待摧，颜赪为尔设。
因思年少时，高枝手攀折。
林逋与何逊，妙语谁优劣。
老矣吟事悭，人笑心如铁。
何当夜深来，更年梢头月。
题仙人洞并谢草堂方公所赠石匣二首
葛庆龙（宋代）

云长镇洞有时开，石匣终藏化鹤胎。
千岁不须华表柱，飞鸣南向洞山来。
初秋戏作山居杂兴俳体十二解
杨万里（宋代）

七月初头六月阑，老夫日醉早禾酸。
莫将煮吃只生吃，更泄天机向达官。
官居即事
苏辙（宋代）

官局纷纭簿领迷，生缘琐细老农齐。
偷安旋种十年木，肉食还须五母鸡。
对酒不尝怜酤榷，钓鱼无术漫临溪。
此身已分长贫贱，执爨缝裳愧老妻。
即事
释居简（宋代）

遥夜迟眠替夙兴，细听墙角打风棱。白灰未冷已无火，红烬欲残犹有灯。

天做雪时先自雨，水通潮处可曾冰。有诗只些孤山月，不恨梅花唤不应。
北平家传成
马廷鸾（宋代）

三百年间事屡危，降之人杰岂中衰。
巍巍祖烈将千岁，赫赫元功彼一时。
起义堂碑云汉丽，凌烟阁像日星垂。
藏山自篡前朝史，付与云礽百代知。
有感
杜范（宋代）

捧檄来兹邑，劳劳两载余。
亲庭千里隔，家信十分疎。
有妇闻多病，诸儿尽废书。
低檐秋雨滴，点点正愁予。
寿宪使江寺惩治八首以座右公廉勤谨忠信和缓
程公许（宋代）

人心无度谷，贪求何自餍。
徇名膏火熬，徇财刀密甜。
受命独也正，取造物者廉。
孤竹有世守，范防无乃严。
宿海边寺
蔡襄（宋代）

潮头欲上风先至，海面初明日近来。
怪得寺南多语笑，蜑船争送早鱼回。
夏夜北园即事寄门下武相公
李吉甫（唐代）

结构非华宇，登临似古原。僻殊萧相宅，芜胜邵平园。

避暑依南庑，追凉在北轩。烟霞霄外静，草露月中繁。

鹊绕惊还止，虫吟思不喧。怀君欲有赠，宿昔贵忘言。
尉迟杯·江亭修禊未至，分韵得黛字
夏孙桐（清代）

疏杨外。渐日暖、薄翠生新霭。愔愔水曲尘香，还聚西园冠盖。

题襟郑重，留几个、贞元旧人在。笑孤怀、负了东风，等閒难避吟债。

追念往迹登临，寻亭畔旧痕，藓薜犹带。倦芍愁兰俱非昔，争怪我、看花意怠。

空斋对、清尊酒祓，又谁信、王城春似海。只斜阳、恋著遥岑，怨蛾仍扫眉黛。
题壁间画
于谦（明代）

看山如看画，听水如听琴。水流碧溪转，山高白云深。

俯仰天地间，万物本无心。松风飒然来，为我涤烦襟。
正月十八日四首
张耒（宋代）

幽人睡足闻春鸟，共喜晖晖日满篱。
里巷收灯人寂寞，邻家夫妇赁舂归。
栖白庵
吕江（宋代）

门外竹千个，崖颠两径分。
奔泉流碎月，高树碍行云。
游客倦欲卧，道人言少文。
但云秦学士，曾此遇茅君。
念奴娇 立夏日同友人集王丹麓斋中
曹尔堪（清代）

满天飞絮，正夏初临也，晴和时节。嘶断玉骢斜照里，乱扑银鞍如雪。

竹粉新含，蜂黄渐褪，巧剪雏莺舌。先裁白苧，楝花开后微热。

且放小艇随流，言寻胜侣，酒茗香清绝，鹅炙鱼羹供一饱，蔬笋不妨频摘。

剑吼龙堆，轻翻鹿苑，往事闲中说。留春春去，似人容易离别。
度关山
曹操（两汉）

天地间，人为贵。
立君牧民，为之轨则。
车辙马迹，经纬四极。
黜陟轨明，黎庶繁息。
於铄贤圣，总统邦域。
封建五爵，井田刑狱，
有燔丹书，无普赦赎。
皋陶甫侯，何有失职。
嗟哉后世，改制易律。
劳民为君，役赋其力。
舜漆食器，畔者十国，
不及唐尧，采椽不斫。
世叹伯夷，欲以厉俗。
侈恶之大，俭为共德。
许由推让，岂有讼曲。
兼爱尚同，疏者为戚。
仁寿山
严逾（明代）

金鳌沧海驾蓬莱，紫府星阶映上台。天与八荒开寿域，人从千古看灵台。

云生黛石龙初起，风暖修篁凤正来。老向升平歌几曲，满城春意一时回。
题豫章台
周弼（宋代）

何日遗踪锁断岗，更谁曾望旧台荒。百年南渡频秋雨，一片西山几夕阳。

石碍老松攲径险，岸随乾苇出江长。斗间可是无佳气，又见飞乌绕去樯。
相士俞方塘
江恺（宋代）

方塘之鉴形可识，方诸之鉴心始得。
相形何如更论心，以貌取人当有失。
君不见虞皇项籍两重瞳，成汤曹交皆九尺。
深溪隐居图为广东参议金华王公正
董纪（明代）

故家百年乔木阴，清泠莫测深溪深。珊瑚已受钓竿拂，风雨时时龙一吟。
饯王广文
吴龙翰（宋代）

宦居三载满，严驾出山城。诗担梅花白，离杯竹叶清。

更筹催客梦，斥堠计行程。去去骖鸾鹤，长歌上玉京。
胡士彦挽词二首
陈师道（宋代）

晚进违前辈，平生阙异闻。
吾犹识此老，天岂丧斯文。
善学家传业，英词世不群。
固应讥尚白，官序见扬云。
菩萨蛮
欧阳炯（唐代）

晓来中酒和春睡，四支无力云鬟坠。斜卧脸波春，

玉郎休恼人¤

日高犹未起，为恋鸳鸯被。鹦鹉语金笼，道儿还是慵。

红炉暖阁佳人睡，隔帘飞雪添寒气。小院奏笙歌，

香风簇绮罗¤

酒倾金盏满，兰烛重开宴。公子醉如泥，天街闻马嘶。

翠眉双脸新妆薄，幽闺斜卷青罗幕。寒食百花时，

红繁香满枝¤

双双梁燕语，蝶舞相随去。肠断正思君，闲眠冷绣茵。

画屏绣阁三秋雨，香唇腻脸偎人语。语罢欲天明，

娇多梦不成¤

晓街钟鼓绝，嗔道如今别。特地气长吁，倚屏弹泪珠。
赠王进之
赵蕃（宋代）

走遍东南数十州，皇皇长愧食为谋。
阅人政尔亦多矣，有客可能如此不。
叹我漫知耽句僻，如君真复是诗流。
相逢颇恨夫何晚，华发萧萧今满头。
春雨
田锡（宋代）

天寒云彩变春辉，霡霂来如晓雾飞。
著物先饶芳草湿，盈空旋雾碧山微。
莺村树密吹应遍，鸳瓦檐高滴尚稀。
丞相追班方入贺，沙堤柳色正依依。
题画竹
林环（明代）

嶰谷春已深，烟雨何冥冥。萧然青琅玕，上有孤凤鸣。

清风不时青，忽闻环佩声。细怀伶伦子，千载已遐征。

谁能截鸣律，吹向轩辕庭。
水浅
赵蕃（宋代）

岁暮百日晴，江水三寸浅。
褰裳步可涉，石子大如茧。
沙乾蒲菼死，穴邃鱼龙偃。
会看桃浪来，一碧千里远。
去临川书西津渔家
张孝祥（宋代）

作客临川又一年，却寻归路浅滩船。宦游到处真聊尔，别恨何须更黯然。

夹道长红惭父老，绕城浓碧记山川。无端此地成留滞，定自从渠有宿缘。
南唐郊坛
曾极（宋代）

上帝神兵破石头，别离歌管宫愁。
燔柴空有高坛在，乞与千年麋鹿游。
梦中和句
任玠（唐代）

故国路遥归去来（山叟），春风天远望不尽。（玠）
成都运司园亭十首·小亭
杨怡（宋代）

方亭惟四柱，对峙花竹间。
下有雪岭水，淙流日潺潺。
宛如双彩舸，缆向春波湾。
欲起江湖心，而奈风涛艰。
去岁道巴陵登岳阳楼以望洞庭真天下之壮观也因诵孟浩然气蒸云梦泽波撼岳阳城之句追 其八
李纲（宋代）

濯足洞庭波，秋高翠增岳。美人渺何在，使我怀抱恶。

悠悠江湖深，坐阻关山邈。采兰亦寄之，终朝不盈握。
自花埭至羚羊峡 其五
谢兰生（清代）

瘦干南田树，高崖大涤山。林深村可觅，桥细槛容攀。

破刹碧云外，危矶白浪间。喃喃僧乞食，汝亦不能间。
瓢饮亭
葛立方（宋代）

我不学许由隐烟雾，得瓢不饮惟挂树。
又不学德义居虎丘，带瓢入市多骑牛。
分无玉瓯囊古锦，病渴文园只瓢饮。
下瞰金溪新结亭，未须引吸如长鲸。
但愿金溪化为酒，岁岁持瓢醉花柳。
寄题临江徐秘阁儒荣堂
楼钥（宋代）

沧水海豹来京畿，系裙尧舜深恶之。
元佑政和能几时，女真航海来乞师。
以燕伐燕夷攻夷，吾国何与潜与期。
岛夷日张耶律卑，城门失火殃鱼池。
督亢虽入空无赀，免夫赋及东南垂。
庙谟颠倒几逆施，中原丘墟责谁尸。
高皇匹马兴涣濉，南巡国步尤阽危。
神旌北指虏屡隳，天虽悔祸庭未犁。
两邦交聘玉节驰，廿年不见红旌旗。
狂胡穷凶不自知，意欲投箠凌江湄。
安知送死芜城西，倒戈势如蚁溃堤。
三年拜赐无能为，再寻和议平创痍。
中间纪载纷是非，颠末不备多怀私。
痛定泣血作者谁，佥言乱华疑传疑。
徐君忧世老不衰，会粹众作无棼丝。
东观直笔多所资，蓬莱汉阁生光辉。
儒荣名堂本训辞，大书流咏见丰碑。
我昔假吏陪琬圭，故宫禾黍伤离离，
洪河大山望而悲。壮士无数胡马肥，
谓国有人何至斯。此心耿耿泪自挥，
年运而往不可追。因君来觅儒荣诗，
感触义概矢以词。无由纵览读书帷，
愿得版行用激臣子无穷思。
秋兴 其一
彭印古（清代）

林密秋阴远，寒风落井梧。烽烟四望起，天地一身孤。

白石牛堪饭，黄金骏不图。长歌归去晚，明月待人沽。
雨中湖楼送客
吴颖芳（清代）

三丈旗竿曳红尾，游丝网春留客子。碧树交窗浸碧阴，凉雨斯斯叶头驶。

浥湿柳花波浪肥，亭角光窜银丝飞。高楼有酒不能醉，可惜粟留金画衣。

嬉风席展洲蘋上，迎船绿簸漫天浪。客情忽缅谢公游，五两东随钓溟涨。
少师丞相国公西涧先生挽歌二首 其二
舒岳祥（宋代）

咸淳无正史，德祐少完人。他日修公传，终身作宋臣。

渊明还死晋，商皓本逃秦。壮士元无泪，西风自湿巾。
咏史下·刘道规
陈普（宋代）

荆州一席不肯取，晋鼎百年宁忍移。
不死卢循函首日，忍看张伟授罂时。
游云际寺
章孝标（唐代）

衫袖拂青冥，推鞍上翠屏。尘埃辞马尾，城阙入窗棂。

云领浮名去，钟撞大梦醒。茫茫山下事，满眼送流萍。
春日朝罢呈台中寮友
羊士谔（唐代）

退食鹓行振羽仪，九霄双阙迥参差。云披彩仗春风度，

日暖香参昼刻移。玉树笼烟鳷鹊观，石渠流水凤凰池。

时清执法惭无事，未有长杨汉主知。
偈二首
释昙玩（宋代）

我无长处名虚出，谢汝殷勤特地来。
明因无法堪分付，谩把山门为汝开。
雨花台
张汤（宋代）

不谭仁义只谭空，一着参差在个中。
台上缤纷花正雨，城边一阵已西风。
君王自有君王业，何事区区翻贝叶。
雨花名台非识奇，要使后人知覆辙。
挽成峨峰
牟巘五（宋代）

吾叔联姻好，当年记汉嘉。
回头一甲子，遗恨满天涯。
尚喜长庚老，俄闻大耋嗟。
区区论畴昔，何处挹蜚霞。
述志
陆游（宋代）

椎牛酾酒千人帐，破浪凌风万斛船。
常恨书生无此快，一生低首短檠前。
诉衷情
卢炳（宋代）

无端风雨送清秋。天气冷飕飕。行人先自离索，直是不禁愁。

思往事，忆前游。泪难收。重阳近也，黄花依旧，谁伴清瓯。
古风四首 其二 云壑
史浩（宋代）

壶天眇巨壑，微云映脩林。英英从何来，肤寸忽千寻。

早岁骤为雨，春空轻作阴。会须搔首听，中有老龙吟。
八月二十三日早起
方回（元代）

不寐缘何事，无言试自思。
百年欹枕里，五夜倚楼时。
天下奇才少，人中间气谁。
洗心方见易，知道始能诗。
可用黄庭演，何劳素问医。
傥来縻尔爵，小事惄如饥。
栗里渊明菊，商山绮里芝。
乾坤万万古，达者姓名垂。
招桐溪游天竺诸兰若
李芳（清代）

入山深不厌，胜日快同游。梵放僧归院，歌欢客倚楼。

回风撩铎语，曲水咽溪流。莫谓春将老，春浓桑更稠。

忆昔东皋侣，频嗟会面稀。怀人悲远道，论事觉前非。

我未徇尘辙，君能脱世鞿。浮生真幻梦，行乐莫相违。
镇海楼送王豹君方伯
丘逢甲（清代）

秦汉河山胜国楼，苍茫云物望中收。提封五管无交趾，入梦三中有益州。

吾辈且为文字饮，此行休负武乡侯。眼看到海牂牁水，凭仗清尊写别愁。
忆秦娥 秋夜独坐
徐釚（清代）

声凄切。宾鸿夜叫霜前月。霜前月。年年离别，不愁圆缺。

红蕤枕畔心情歇。吴山顶上钟初绝。钟初绝。明朝又是，重阳时节。
和披字寄后村
林希逸（宋代）

不羡新雕绣毂驰，不嫌自织草衣披。谈禅客至眼俱碧，联句人来髻似椎。

愁绝只凭杯遣兴，意行全藉杖扶衰。旧游历历天南北，梦不能忘随所之。
过分水岭即事次韵
王偘（宋代）

积阴颇愁寂，一笑晚风生。
豪爽传诗韵，清真破欲醒。
层峦思就隐，大壑戒趋程。
芳草无人种，连天只麽青。
春日偶成
程颢（宋代）

云淡风轻近午天，傍花随柳过前川。
时人不识余心乐，将谓偷闲学少年。
幽居
陆游（宋代）

花过莺初懒，泥新燕正忙。病馀犹止酒，睡起独焚香。

拄杖嫌园窄，棋枰喜日长。北窗元可乐，不是傲羲皇。
墨妙歌为冯无文赋
邓云霄（明代）

龙宾道士一十二，佐以陶泓管城子。更邀白晰楮先生，四君总属冯君使。

自从羲画创人文，鸟迹传来到八分。垂露偃波争体势，钟王妙雇近谁闻？

冯君豪强好气岸，蛟螭盘拿入手腕。为我挥毫酒镜园，楷行篆隶纷凌乱。

满园鱼鸟尽腾逃，古色祥光贯斗高。已写新诗戛金石，旋驱笔阵涌波涛。

元气淋漓收不得，风涛怒战天昏黑。楼台似挟阳侯飞，拔宅凌风生八翼。

咄咄怪事谁为之，疑是龙宾幻作奇。返风息浪实藉霞仙力，龙鳞倒挂银钓丝。

君不见苍颉鬼夜哭，张颠濡墨头颅秃。君归好作铁门限，相赠浮提汁万斛。
槁凤
黄省曾（明代）

汉帝贵神雀，楚人重山鸡。琅玕不能食，梧桐非所栖。
马上微雨
陆游（宋代）

三日触毒暑，衣垢背汗浃。
今旦殊萧然，凉雨吹醉颊。
瘦松无横枝，蠹竹少全叶。
渚莲乃可念，泫泣如放妾。
岂惟人意适，我马亦振鬣。
远村有归人，清溪争晚涉。
义宁祷霁未应
曾丰（宋代）

丛祠精舍里，所至以柴燔。
未沐佛青眠，何图神素餐。
雨师佯弄霁，农叟暗含冤。
老令深相误，从知罪莫原。
题董邦达山水十二幅 其十二 千林欲雪
弘历（清代）

寒天黯淡冻林愁，结撰真非画者流。何必粉皴方是雪，别开生面突营邱。
次韵朱光庭初夏
苏轼（宋代）

朝罢人人识郑崇，直声如在履声中。
卧闻疏响梧桐雨，独咏微凉殿阁风。
谏苑君方续承业，醉乡我欲访无功。
陶然一枕谁呼觉，牛蚁新除病后聪。
次韵寄王慕韩萃园
郑国藩（清代）

昔并皋比拥，磋磨互友师。谈经频折角，刻烛记催诗。

园溉珠三树，庭趋玉一枝。遥知秋月夜，叉手醉吟时。
送龙门宗人殿凤山始祖墓还里
何大勷（明代）

漠漠微云卵色天，骊歌声上木兰船。风回别野花全动，月照新荷叶正圆。

万叠洪涛龙屿外，千章古木凤山前。冠裳梓里相辉映，恰似韦家子姓贤。
定叟弟生辰
张栻（宋代）

清秋记弧矢，举酒颂年长。
别去今逾岁，情亲只对床。
韦编闲玩味，幕府小徜徉。
刮目综时看，光晖映棣棠。
浮冈
高似孙（宋代）

山含宿冻未曾销，鸟去仍回水路遥。
千树梅花三尺雪，一帆风力半江潮。
绝句六十四首
张伯端（宋代）

赫赤金丹一日成，古仙垂语实堪听。
若言九载三年者，尽是推延款日程。
梦中作
陆游（宋代）

征途遇秋雨，数士集邮亭。
酒拆官壶绿，山围草市青。
剧谈犹激烈，瘦影各伶俜。
四海皆兄弟，悠然共醉醒。
过华清宫
李约（唐代）

君王游乐万机轻，一曲霓裳四海兵。
玉辇升天人已尽，故宫犹有树长生。(犹有 一作：惟有)
途中有感
蓝仁（明代）

泥途汨汨雨霏霏，白黑谁能别是非。何物功名真拾芥，逼人富贵是危机。

刑章正密飞腾少，礼乐方新揖让稀。槁木死灰忘世者，杖藜回首立斜晖。
临江仙·千里潇湘挼蓝浦
秦观（宋代）

千里潇湘挼蓝浦，兰桡昔日曾经。月高风定露华清。微波澄不经，冷浸一天星。
独倚危樯情悄悄，遥闻妃瑟泠泠。新声含尽古今情。曲终人不见，江上数峰青。
寄黄心盦
吴登鸿（清代）

一年春事怅平分，小拨炉香换夕熏。天为酿花长作雨，山因入夕易生云。

愁倾梦里红梁酝，苦忆尊前白练裙。湘上几回南雁过，好诒风月续新闻。
赠云谷孔全道
白玉蟾（宋代）

凝神爽气炼金丹，七返从来有七还。
昨夜一声雷霹雳，不知人已在泥丸。
【中吕】粉蝶儿_集曲名题秋
王仲元（元代）

集曲名题秋怨
双雁儿声悲，景潇潇楚江秋意，胜阳关刮地风吹。满庭芳，梧桐树，全蕉叶坠。庆东原金菊香滴滴金堆，那更醉西湖干荷叶失翠。
【醉春风】我一半儿情感玉花秋，一半儿忆王孙归塞北。我这应天长久不断怨别离，对秋风怨忆，忆。折倒的风流体沤赢，红衫儿宽褪，翠裙腰难系。
【迎仙客】都不念娘娇望远行，忘了初相见在武陵溪。骂玉郎有上梢没末尾，瘦削了柳丝玉芙蓉花面皮。这翠眉儿挛刺，捱这等相思会。
【红绣鞋】上小楼凭阑人立，青山口日上平西。子听得乔木檀鹊踏枝叫声疾，莫不倘秀才馀音至？夜行船阮郎归，原来是牧羊关乌夜啼。
【石榴花】常记得赏花时节看花回，上京马醉扶扫，归来窗半月儿低，真个醉矣。柳青娘虞美人扶只，困腾腾上马娇无力，步步娇弄影儿行迟。似凤鸾交配答双鸳鸯对，人都道端正好夫妻。
【斗鹌鹑】不误这万年欢娱，翻做了荆湘怨忆。把一个玉翼婵娟，闪在瑶台月底。想留逍遥乐事迷，今日呆古朵白憾。子落得初问口长吁，哭皇天泪滴。
【普天乐】空闲了愿成双，鸳鸯儿被。搅筝琶断毁，碧玉箫尘迷。四块玉簪折，一锭银瓶坠。叹姻缘节节高天际，这淹证候越随煞愁的。想两相思病体，把红芍药枉吃，有圣药五难医。
【尾】我每夜伴穿窗月影低，好也啰你可快活三不归，空教人立苍苔红绣鞋儿湿，可怕不恋一别的赚煞你。
集曲名题情
金盏儿里倦饮香醪，盼到那赏花时甚实曾欢笑，别人都喜春来唯我心焦。出得那庆东园，离亭宴，暗伤怀抱。贪看那喜游蜂蝶恋花梢，想起贺新郎不知消耗。
【醉春风】何日愿成双，几时能够端正好？只除是忆王孙合小桃红。怎消得这恼，恼，恼。直吃得沉醉东风，武陵溪畔，后庭花落。
【迎仙客】樱桃股点终唇，杨柳般翠裙腰。红绣鞋轻移莲步小，柳眉颦一半儿娇。端的有络丝娘的妖娆，似一朵红芍药。
【红绣鞋】上平西看看日落，念奴娇梦断魂劳。鹊踏枝黄昏里哨遍林梢，双雁儿呀呀叫。牧羊关外野猿号，怨别离难睡着。
【石榴花】绿窗人去闷难煞，哭皇天和泪洒芭蕉。人月圆最好，愁杀我也凤友鸾交。两相思真病难医疗，只除倘秀才赴蓝桥。
【斗鸽药】想起那拨不断恩情，元和令下梢。上马娇郎君，看花回最好。归塞北恩情恨未消，呆古朵怎放脱了？石榴花裙儿，绵答絮睡着。
【普天乐】卖花声，还惊觉。把一朵雪里梅，生扭的粉碎烟焦。骂玉郎，伤怀抱，几时捱得金鸡叫。凭闲人恨杀才敲，一枝花瘦了。穿窗月底，虞美人难熬。
【尾】醉扶归入画堂，轻移步步娇。阮郎归一去无音耗，空踏遍台前寄生草。
道情
引的是白鹿玄鹤，向云水乡那答儿不到？药篮儿肩上斜挑，上云梯，穿石凳，猛然凝眺。不觉地老天高，正宜咱孟嘉落帽。
【醉春风】玉露润菊花肥，金风催梧叶老。黄花红叶满秋山，此景畅是好、好、好。野水横侨，淡烟衰草，晚峰残照。
【迎仙客】见一座小道庵，盖的来一个茅，舍俗出家远市朝。俺那里水烟深，山势高，四壁周遭，不许些红尘到。
【红绣鞋】亲奉得师父指教，向篱边去打勤劳，摘藤花挑竹笋采茶苗。补云衣翻槲叶，明石洞爇松膏，这的是仙家活计了。
【满庭芳】您道是为官是好，光阴断送，催逼了些宰相臣僚。细思量君起早时臣起早，俺也曾子细评跋。譬似去丹墀内穿靴着袍，怎如俺草庵中丫髻环绦？标写在凌烟阁，便做到太师太傅太保，难免折腰
劳。。'
【耍孩儿】俺那里香风不动松花老、比您那帝辇京师较好。每日看神仙神女住仙庄，俺吃的是仙酒仙桃。俺那里风花雪月人长久，春夏秋冬草不雕。观着星曜，清闲落魄，快活逍遥。
【二】俺争将紫府游，斗把天帝创，辂车凤辇知多少。三更月底銮声远，万里风头鹤背高，每日价神仙闹。屯合月窟，塞满天桥。
【三】月华明甚底唤一宵？日光辉甚的唤朝？俺住的是长明不夜通明阁，眼观白日神仙景，甚的是钟送黄昏鸡报晓？时把瑶琴操。兽炉袅袅，沉醉醄醄。
【尾】竹林寺举无俺弟兄，桃源洞有俺故交。待教你寻真误入蓬莱岛，把你浊骨凡胎替换了。
皇帝閤端午帖子 其二
胡宿（宋代）

晓霁澄天宇，离明敞帝阍。灵符千福集，神印百邪奔。
句 其二
夏竦（宋代）

横陈皆锦绣，器皿尽金玉。
西江月（为寿）
赵彦端（宋代）

捣玉扬珠万户，膴眉高髻千峰。佳辰请寿黑头公。老稚扶携欢动。

借问优游黄绮，何如强健夔龙。觥船一棹百分空。浇泼胸中云梦。
绿阴
苏泂（宋代）

佳木丰交午荫稠，门阑青草没阶头。
道人洗净筝琶耳，睡起一声黄栗留。
凭阑人·赠吴国良
倪瓒（元代）

客有吴郎吹洞箫，明月沉江春雾晓。湘灵不可招，水云中环佩摇。
兰亭诗二首 其一
王凝之（魏晋）

庄浪濠津，巢步颍湄。冥心真寄，千载同归。
和惠山华凝修先生宿问水庵韵 其二
秉正（清代）

隔水寻开士，还应鼓枻来。那知秋未到，已觉暑全回。

花竹有馀色，山林良可哀。四方兵甲后，吟眺一徘徊。
念奴娇·登石头城次东坡韵
萨都剌（元代）

石头城上，望天低吴楚，眼空无物。指点六朝形胜地，惟有青山如壁。蔽日旌旗，连云樯橹，白骨纷如雪。一江南北，消磨多少豪杰。
寂寞避暑离宫，东风辇路，芳草年年发。落日无人松径冷，鬼火高低明灭。歌舞尊前，繁华镜里，暗换青青发。伤心千古，秦淮一片明月！
夜读传灯杂书六言八首
刘克庄（宋代）

神秀元来得法，志公了不见几。
半夜一钵南迈，明朝只履西归。
衡山何道士有诗声杨伯子监丞盛称之以杨所取
戴复古（宋代）

道人幽吟岩壑底，伴晓猿啼秋鹤唳。
自陶情性乐天真，一心不作求名计。
一朝邂逅杨东山，诗声扬扬满世间。
东山才与诚斋敌，手腕中有万斛力。
为君翻九渊，探君骊龙珠。
为君擘沧海，钩上珊瑚枝。
丰城地下掘起龙泉太阿双宝剑，南山雾里窥见隐豹文章皮。
是宝欲藏藏不得，总被东山手拈出。
道人从此诗价高，石廪祝融争崒嵂。
君不见弥明石鼎联句诗，千载托名韩退之。
吾土
白居易（唐代）

身心安处为吾土，岂限长安与洛阳。水竹花前谋活计，

琴诗酒里到家乡。荣先生老何妨乐，楚接舆歌未必狂。

不用将金买庄宅，城东无主是春光。
和王大参四首 其四
黄衷（明代）

喜笑终难老一乡，太平今是日重光。年华疾隼投繁荫，世味游重绕艳香。

豪侈近嫌南郡马，风流遥忆颍川黄。吏休小放东林骑，拚与山僧半日忙。
酬乐天早夏见怀
元稹（唐代）

庭柚有垂实，燕巢无宿雏。我亦辞社燕，茫茫焉所如。

君诗夏方早，我叹秋已徂。食物风土异，衾裯时节殊。

荒草满田地，近移江上居。八日复切九，月明侵半除。
张生养愚轩
林鸿（明代）

昔闻愚谷隐，今见踵高风。处世贵囊括，索居惟养蒙。

衔杯山翠里，高枕水声中。古有逸民传，非君孰与同。
燕都杂题三首 其二
何失（元代）

一夜春阴彻晓寒，玉山无奈酒杯乾。青娥知有愁多少，狼藉妆奁懒对看。
撷芳词 其二 题冷月吟
孙荪意（清代）

盈盈靥。长长眼。镜中爱煞春山浅。多情月。无圆缺。

夜夜楼头，清光同挹。

琼箫断。行云远。可怜好梦如尘短。无情月。争知得。

依然来照，水晶凉隙。
送高掌科颍之册封便道焚黄
潘希曾（明代）

五月官河雨乍通，星槎东下更乘风。周家典礼藩封盛，汉国河山带砺同。

衣锦会看过故里，焚黄仍得报先公。秋来好是旌归日，青琐封题待纳忠。
普明庵用坡公原韵
谢照（清代）

溪流逦迤石径细，午风不启重门闭。寻幽信步入山来，空翠不知满衣袂。

禅房磬逗白云深，日斜犹作句留计。生平空复爱居山，佳游即此殊难继。

归去空斋一夜眠，定梦溪光照鬟髻。老衲如何笑不言，愧尔出尘余入世。
祝江西饶太夫人兼颂其诸郎丛桂四首 其四
邓云霄（明代）

宫袍纷舞彩衣轻，婺突光连百里星。已羡延年多秘箓，更看世业有韦经。